**Olav Hansen (1909-2004)**

Olav Hansen vokste opp på Tonga sammen med sine seks søsken. I sin ungdom var beskjeftigelsen blant annet arbeid i en forretning og han var postbud. I 1932 reiste Olav til Brandbu og begynte i snekkerlære. I hele 32 år var han ansatt som trappesnekker i Veierøds Snekkerverksted. Olav giftet seg i 1935 med **Hjørdis Kværnstuen (1910-1994)** fra Odnes. I 1939 bygget de seg enebolig i Eggelinna på Brandbu, og mens de bodde der fikk de barna Per og Solveig.

Interessen for å komme tilbake til barndommens trakter ble for stor og i 1965 flyttet de til Gjøvik. Olav fikk da arbeid ved Gjøvik Møbelindustri og senere ved Fredheim Trevarefabrikk. I 1977 kjøpte Hjørdis og Olav hus på Raufoss og flyttet dit. I kjelleren drev Olav sitt eget snekkerverksted. Etter sju år solgte de huset og flyttet til blokkleilighet i Kallerudvegen, et langt steinkast unna Olavs barndomshjem. Den siste posten i yrkeskarrieren var å betjene vaktmesterjobben i borettslaget der de bodde.

Olav Hansen var i yngre dager en allsidig idrettsmann. Det gikk mest i bane- og terrengløp, men det ble også mange orienteringsløp. På vinterstid var det Birkebeinerrennet som var det store for Olav med mange gjennomførte turer over fjellet.